Βασίλης Μαζωμένος

Βιογραφικά στοιχεία

Γεννήθηκε στην Αθήνα το 1964 και σπούδασε στο Πανεπιστήμιο Αθηνών, με ειδίκευση στα Μέσα Μαζικής Επικοινωνίας. Ο πατέρας του Μίμης ήταν αγωνιστής της Εθνικής Αντίστασης και θείος του πατέρα του ήταν ο Αλέξανδρος Παπαναστασίου. Ασχολήθηκε με το θέατρο και την ποίηση. Τα χρόνια 2002 και 2003 διετέλεσε καλλιτεχνικός διευθυντής του διεθνούς φεστιβάλ Ντοκιμαντέρ Καλαμάτας, ενώ τα χρόνια 2005 και 2006 διετέλεσε αντιπρόεδρος του Ελληνικού Κέντρου Κινηματογράφου. Ο Μαζωμένος έχει γράψει πλήθος κειμένων για τον κινηματογράφο, την Τέχνη και τον Πολιτισμό. Εργάστηκε επίσης σαν καλλιτεχνικός υπεύθυνος ψηφιακών εφαρμογών Εικονικής Πραγματικότητας για το Ίδρυμα Μείζονος Ελληνισμού. Έχει διατελέσει μέλος και πρόεδρος κριτικών επιτροπών σε ελληνικά και διεθνή φεστιβάλ. Το 2012 ίδρυσε την εταιρεία παραγωγής Horme Pictures.

Βραβεύσεις και Φεστιβάλ

Αφιερώματα και προβολές του έργου του έχουν γίνει σε πολλές χώρες του κόσμου, σε φεστιβάλ όπως του Μόντρεαλ (2009, 2012), του Ταλίν (2009, 2016), της Γκόα στην Ινδία (2009), του Πόρτο (1999, 2001, 2010, 2013, 2017), της Θεσσαλονίκης (1995, 1996, 2002, 2004, 2017), του Κάιρου (2009), του Sitges στη Βαρκελώνη (1999), του Βελιγραδίου (1996, 1997, 2018), της Άγκυρας (2000, 2017) και πολλών άλλων . Ενώ βραβεύσεις του έργου του έχουν γίνει σε γνωστά διεθνή και ελληνικά φεστιβάλ. Ενδεικτικά έχει λάβει για Το χρήμα: Μια μυθολογία του Σκότους το ειδικό βραβείο στο Φεστιβάλ φανταστικού κινηματογράφου του Πόρτο το 1999 και μια υποψηφιότητα για την καλύτερη Ευρωπαϊκή ταινία του Φανταστικού το 1999. Το 2010 έλαβε για το Guilt (ταινία) υποψηφιότητα για την καλύτερη ταινία της Ελληνικής Ακαδημίας Κινηματογράφου. Το 2013 έλαβε για την 10η μέρα τρεις υποψηφιότητες και το 2018 για τις Γραμμές (ταινία) υποψηφιότητα για την καλύτερη ταινία στα βραβεία της Ελληνικής Ακαδημίας Κινηματογράφου. Το 1998 έλαβε το κρατικό βραβείο ποιότητας για Το χρήμα: Μια μυθολογία του Σκότους και το 2002 το ίδιο βραβείο για την ταινία του Η μνήμη. Το 2001 τιμήθηκε με το διεθνές βραβείο καριέρας, στο Φεστιβάλ φανταστικού κινηματογράφου του Πόρτο. Με την ταινία του Ο θρίαμβος του χρόνου έλαβε το ειδικό βραβείο στο φεστιβάλ Θεσσαλονίκης το 1996. Το 2012 κέρδισε δυο βραβεία στο Ελληνικό Φεστιβάλ Κινηματογράφου Λονδίνου για το Guilt (ταινία). Το 2013, στο ίδιο φεστιβάλ, κέρδισε για την 10η μέρα τρία βραβεία μαζί με εκείνο της καλύτερης ταινίας, ενώ το 2017 έλαβε για τις Γραμμές (ταινία) το δεύτερο καλύτερο βραβείο του φεστιβάλ. Στο Πανόραμα Ευρωπαϊκού Κινηματογράφου έλαβε το 2012 το ειδικό βραβείο για την 10η μέρα, ενώ για την ίδια ταινία κέρδισε το ειδικό βραβείο στο Φεστιβάλ Κινηματογράφου Κύπρου το 2013. Βραβείο σκηνοθεσίας και δυο υποψηφιότητες καλύτερης ταινίας και σεναρίου κέρδισε στις Η.Π.Α. στα Maverick Movie Awards το 2017 για τις Γραμμές (ταινία). Ενώ στο BLOW-UP·Chicago International Arthouse FILM FEST έλαβε δυο υποψηφιότητες (σεναρίου και σκηνοθεσίας) το 2017 για τις Γραμμές (ταινία) και μια υποψηφιότητα το 2015 για βραβείο καλύτερης ταινίας για την 10η μέρα. Παράλληλα κέρδισε βραβείο στα Accolade Global Film Competition Awards στις Η.Π.Α., το 2017, για τις Γραμμές (ταινία). Για την ίδια ταινία το 2018 κέρδισε το βραβείο σκηνοθεσίας στα See film festivals σε Βερολίνο και Παρίσι , καλύτερης ταινίας στο Scandinavian International Film Festival στο Ελσίνκι, καλύτερης ταινίας στο Rome prisma film awards στη Ρώμη, καλύτερου σεναρίου και καλύτερης φωτογραφίας στο Sose International Film Festival στο Ερεβάν στην Αρμενία.